เศรษฐีแห่ซื้อประกันหลังรัฐลดค้ำเงินฝาก
ตัวแทนเอเอซีพีหวานปาก ไล่กวาดเบี้ยเศรษฐีเพิ่มทางเลือกพักเงินกับประกัน หนีรัฐลดค้ำประกันเงินฝาก
18 ส.ค. 2554

ตัวแทนเอเอซีพีหวานปาก ไล่กวาดเบี้ยเศรษฐีเพิ่มทางเลือกพักเงินกับประกัน หนีรัฐลดค้ำประกันเงินฝาก 
นายสง่า พิชญังกูร ผู้อำนวยการบริหารอาวุโสฝ่ายขาย บริษัท อยุธยา อลิอันซ์ ซี.พี.ประกันชีวิต (เอเอซีพี) เปิดเผยว่า ได้ให้ทีมงานวิกตอรีภายใต้การดูแล ทำตลาดประกันประเภทคุ้มครองจับฐานลูกค้าระดับกลางถึงระดับบน เพราะคนกลุ่มนี้มีความกังวลเรื่องความปลอดภัยของเงินฝากจากการที่ภาครัฐจะลดการค้ำประกันเงินฝากจาก 50 ล้านบาท เหลือ 1 ล้านบาท ภายในปี 2555 และการบริหารกองมรดกไว้ให้ลูกหลานโดยไม่เสียภาษี ซึ่งสินค้าคุ้มครองระยะยาวจะไม่แข่งขันกับสินค้าของธนาคารในยุคอัตราดอกเบี้ยเงินฝากเพิ่มขึ้น
“ตัวแทนกลุ่มนี้จะเสนอขายวงเงินความคุ้มครองขั้นต่ำ 100 ล้านบาท เบี้ยประกัน 78 ล้านบาทต่อปี แต่ส่วนใหญ่ลูกค้าจะต่อรองขอซื้อวงเงิน 20 ล้านบาท เบี้ยก็หลายแสนต่อปี” นายสง่า กล่าว
นายสง่า กล่าวว่า ยอดขาย เริ่มมาบุกตลาดจริงๆ จังๆ เมื่อเดือน มิ.ย.ที่ผ่านมา อย่างไรก็ตาม 6 เดือนแรกของทีมวิกตอรี ทำได้กว่า 200 ล้านบาท เพิ่มขึ้น 40% ซึ่งเป็นไปตามแผนที่วางไว้ โดยปีนี้ตั้งเป้าหมายยอดขาย 700 ล้านบาท เพิ่มขึ้น 40% คิดเป็น 20% ของยอดขายผ่านตัวแทนของบริษัททั้งปีซึ่งวางไว้ที่ 3,600 ล้านบาทซึ่งมีความเป็นไปได้ว่าทีมนี้อาจทำยอดขายได้ถึง 1,000 ล้านบาท เพราะระบบต่างๆ ที่วางไว้ และการเริ่มทำงานหนักทุกวันไม่มีวันหยุด